ג'ולס קוברניק

ג'ולס קוברניק (באנגלית: Jules Cuburnek; 14 במרץ 1918 – 20 במאי 2014) היה טייס יהודי בחיל האוויר של ארצות הברית. טס במשימות הפצצה מעל אירופה במלחמת העולם השנייה. לאחר המלחמה התנדב למח"ל ושירת כטייס במלחמת העצמאות.

 ביוגרפיה 
 ראשית חייו 
נולד ב-1918 בפיטסבורג שבארצות הברית למרים (מרי) וג'וזף קוברניק, יהודים שמוצאם מכפר סמוך לקייב שבאוקראינה. ג'ולס היה אחיהם הצעיר של סמואל (סם) (1900), בל (1907), מוריס (מר, יליד 1908) ולואיס (לו, יליד 1913). ההורים הגרו לארצות הברית בשנת 1906 עם בנם סם. ג'ולס סיים את לימודיו בתיכון בשנת 1936 ואת לימודיו לתואר ראשון בחינוך באוניברסיטת פיטסבורג בשנת 1941.

 השירות בצבא ארצות הברית 
קוברניק גויס לחיל הרגלים של צבא ארצות הברית בשנת 1941 (Medical Regiment of the 29th Infantry Division in Fort Meade) שבפורט מיד במרילנד. שירת ביחידה זו עד לינואר 1942. ג'ולס ביקש לעבור לחיל האוויר, עבר קורס צוערים בסיסי בקליפורניה ולאחריו הגיע לבית ספר פרטי לטיסה שהוחרם על ידי ממשלת ארצות הברית לצרכים צבאיים. ג'ולס לא סיים את הכשרתו והועבר לאריזונה להכשרה כמפציץ במטוסים. בסיום הקורס הועלה לדרגת לוטננט שני. בשל צורך בנווטים-מפציצים במטוסי B-29 המשיך לקורס נווטים (גם הוא באריזונה) והוכשר כנווט קרב. קוברניק עבר הסבה למטוס B-17 מבצר מעופף והמשיך את הכשרתו בטנסי. בסיום הקורס נשלח לקנדה ומאוחר יותר הוצב בברבדוס, בסקוטלנד ולבסוף הוצב בבסיס Bury St. Edmunds מצפון ללונדון שבאנגליה.

ג'ולס הגיע לאירופה במהלך מלחמת העולם השנייה בחודש אפריל 1943. הטייסת של קוברניק ביצעה 25 משימות הפצצה בגרמניה עד ל-31 בינואר 1944.

עם חזרתו לאנגליה, החליט להישאר ונשא את הייזל לאשה בחודש ספטמבר 1944. הוא המשיך את שירותו הצבאי וקודם לדרגת לוטננט ראשון.

בשלהי מלחמת העולם השנייה, הגיש קוברניק בקשה לשוב עם רעייתו לארצות הברית. ב-1945 שב לטקסס, אריזונה, קודם לדרגת קפטן וזכה להולדת בתו קרן. ב-1945 עקר עם משפחתו לשיקגו. זמן קצר לאחר מכן נפרד מאשתו אך המשיך להתגורר בשיקגו עד לעלייתו לישראל בשנת 1965.

 השירות בחיל האוויר הישראלי 
עם תום מלחמת העולם השנייה, חזר קוברניק לארצות הברית והיה פעיל בארגון "בני ברית". בשנת 1947 ראה מודעה בעיתון על כך שחברת תובלה מחפשת אנשי צוות אוויר יהודיים. הוא ענה למודעה והתבקש להגיע לניו יורק לראיון. בניו יורק פגש קוברניק את פעילי ההגנה, בראשות הימן שמיר, שנשלחו לגייס מתנדבים לחיל האוויר הישראלי. קוברניק התנדב כאיש מח"ל והתגייס לשורות ההגנה, בה החל בהטסת מטוסי תובלה והפצצה שנקנו מסוחרי נשק לארץ ישראל.
קוברניק היה ממקימי טייסת 69, שכללה שלושה מטוסי B-17 והוצבה בכנף 1 (בסיס רמת דוד).

בין המשימות שבהן השתתף קוברניק במלחמת העצמאות:
 הפצצת שדה התעופה באל עריש ב-16 ביולי 1948
 הפצצת משמר הירדן ובית המכס ב-17 ביולי 1948

 לאחר מלחמת העצמאות 
עם תום מלחמת העצמאות חזר קוברניק לשיקגו והצטרף לאחיו, לואיס, שהיה בעל חנויות דרגסטור. בשנים שלאחר מכן, חזר מעת לעת לישראל לפגישות מחזור של לוחמי חיל האוויר. בביקורו האחרון בשנת 1964 פגש את רות סניור (פוריה) שהייתה גרושתו של בוריס סניור, גם הוא טייס מתנדב מדרום אפריקה שהשתקע בארץ. בשנת 1965 חזר קוברניק לארץ, התחתן עם רות והשתקע בכפר שמריהו, יחד עם בתו מנישואיו הראשונים. לזוג נולד בן משותף שהצטרף לשתי בנותיה של רות.
אחיו ורעייתו עלו אף הם לישראל בשנת 1970.
לפרנסתו לימד קוברניק אנגלית בבית הספר "אורט יד ליבוביץ" בנתניה ובמשך שנים רבות שיחק גולף להנאתו במועדון הגולף קיסריה, שם שימש כקפטן המועדון בהתנדבות עד שפרש בגיל 88.
נפטר בכפר שמריהו ב-2014, בגיל 96, ונקבר בבית הקברות שם.

 מורשת מח"ל 
בשנת 2015 יצא אל האקרנים סירטן התיעודי של ננסי ספילברג (מפיקה) ורוברטה גרוסמן (במאית) Above & Beyond ("מעל ומעבר: טייסת הקרב הראשונה") המביא את סיפורם של מתנדבי חוץ לארץ (מח"ל) בטייסת 101 ובאמצעותו ניתן להתרשם מסיפורם של אנשים כמו ג'ורג' ליכטר (Lichter), לו לנרט (Lenart), קולמן גולדשטיין, גדעון ליכטמן (Lichtman) ואחרים.

 קישורים חיצוניים 

 פרטים ביוגרפיים, באתר מח"ל 
 קפלנסקי, ידידיה (אדי), המעופפים הראשונים - אנשי צוות אוויר במלחמת העצמאות, מפקדת חיל-האוויר, ענף תולדות חיל-האוויר, משרד הביטחון, 1993.
 הספד ללואיס קוברניק (אחיו של ג'ולס) באתר הוועד המקומי בית יצחק

 הערות שוליים 

קטגוריה:אמריקאים ילידי פנסילבניה
קטגוריה:טייסים יהודים אמריקאים
קטגוריה:מתנדבי חוץ לארץ (מח"ל)
קטגוריה:טייסי חיל האוויר הישראלי
קטגוריה:קצינים וחוגרים יהודים בחיל האוויר של ארצות הברית
קטגוריה:ישראלים ילידי ארצות הברית
קטגוריה:בוגרי אוניברסיטת פיטסבורג
קטגוריה:עולים בשנות ה-1960
קטגוריה:יהודים אנשי הכוחות המזוינים של ארצות הברית במלחמת העולם השנייה
קטגוריה:טייסי חילות האוויר של צבא ארצות הברית במלחמת העולם השנייה
קטגוריה:כפר שמריהו: אישים
קטגוריה:פיטסבורג: אישים
קטגוריה:אישים הקבורים בבית הקברות בכפר שמריהו
קטגוריה:ישראלים שנולדו ב-1918
קטגוריה:ישראלים שנפטרו ב-2014